বিএনপির স্থায়ী কমিটির সিদ্ধান্ত গণমাধ্যমে গুরুত্ব হারাবে আশঙ্কা করে মেজর আখতারুজ্জামান বলেন, “রবিবার রাতে বিএনপি স্থায়ী কমিটির সিদ্ধান্ত জনগণের কাছে পৌঁছার পূর্বেই সোমবার সকাল ১১টায় সরকারের কেবিনেট মিটিংয়ে সিদ্ধান্ত নিয়ে মিডিয়া ব্যস্ত হয়ে পড়বে। সোমবার দুপুর ১২টার পর থেকে ইলেকট্রনিক্স মিডিয়ার গুরুত্বপূর্ণ সংবাদ হিসাবে প্রচারিত হবে মন্ত্রী পরিষদের সিদ্ধান্ত এবং প্রধানমন্ত্রীর বক্তব্য। তাছাড়া সরকার ইচ্ছাকৃতভাবেই শিরোনাম হওয়ার মত কিছু মুখরোচক সিদ্ধান্ত নিয়ে নিবে যাতে বিএনপির খবর গুরুত্ব হারিয়ে ফেলে। তার উপরে ঐদিন মতিয়া-সুরঞ্জিত-ওবায়দুল কাদের-কামরুল-নানক-হানিফদের বক্তৃতা বিবৃতি তো থাকবেই যা মিডিয়ার সিংহভাগ খবর ও গুরুত্ব দখল করে নেবে। মাঠে মারা যাবে বিএনপির সকল কর্মসূচী তথা আন্দোলনের খবর।”